
От:

До:


Относно:
Заключения от Шестата среща на Комитета на министрите
Настоящият документ е подготвен от черногорското председателство и Секретариата на Конвенцията за полицейско сътрудничество в Югоизточна Европа. Заключенията са коригирани в съответствие с коментарите и предложенията, получени от представителите на Договарящите страни на срещата на Комитета на министрите на 17 ноември 2011 г. в Правец, България.

Конвенцията за полицейско сътрудничество в Югоизточна Европа
Правец, 17 ноември 2011 г.
Министрите на Договарящите страни по Конвенцията за полицейско сътрудничество в Югоизточна Европа (наричана оттук нататък „Конвенцията”), а именно Република Албания, Република Австрия, Босна и Херцеговина, Република България, Република Македония, Република Молдова, Черна гора, Румъния и Република Сърбия,

Срещайки се за шести път в качеството си на орган по чл.33 от Конвенцията, 

Потвърждавайки своята решимост да засилят и интензифицират ефективното сътрудничество между своите правоприлагащи органи и по този начин да подобрят сигурността и стабилността на региона и да допринесат за разширяването на общоевропейското пространство на свобода, сигурност и правосъдие,

Отчитайки значителния напредък по отношение на прилагането на Конвенцията и положителния й ефект върху региона и отвъд него,
Изказвайки пблагодарност на Австрия, Жевенския център за демократичен контрол на въоръжените сили (DCAF), Лихтенщайн, Сърбия, Словения и Швейцария за подкрепата на процеса на прилагане, особено за подкрепата за работата на Секретариата,

Приветствайки Австрия като пълноправен член на Конвенцията за първото й участие след влизането в сила на Конвенцията за страната на 10 октомври 2011 г.,
Оценявайки изпълнението на приоритетите на черногорското председателство на Конвенцията през втората половина на 2011 г. като много важни за общите усилия за засилване на общото сътрудничество в рамките на Конвенцията,
Се обединиха около следните

Заключения от Шестата среща на Комитета на министрите 

17 ноември 2011
 (КМ 03/11)

Министрите и упълномощените представители на Договарящите страни (наричани оттук нататък „Комитета на министрите”) приветстваха приоритетите на черногорското председателство на Конвенцията през втората половина на 2011 г. и им пожелаха успех по време на техния мандат. Те приветстваха и приоритетите на предстоящото румънско председателство на Конвенцията през първата половина на 2012 г., оценявайки предложенията като полезни и последователни.

Комитетът на министрите се запозна с доклада на Експертната работна група, оцени работата на всички включени експерти и ги насърчи да продължат да следват отличния подход на сътрудничество. Потвърдено бе отново, че членовете на Експертната работна група имат мандат от съответните министри, отговарящи за вътрешните работи, и че представят официалните позиции на участващите Договарящи страни на всяка среща. Бе подчертано отново колко е важно членовете на Експертната работна група да имат достъп до съответните министри, за да могат да представляват техния глас и да допринасят за работата на отделните органи на Конвенцията между отделните срещи на Комитета на министрите.

Комитетът на министрите приветства присъединяването на Република Австрия, представена за първи път като пълноправен член в рамките на Комитета на министрите по Конвенцията. Комитетът приветства готовността на Австрия да даде своя принос за общите усилия на общността на Конвенцията, и подчерта задоволството си от разширяването на общността на Конвенцията.

Комитетът на министрите прие Решение за изпълнение на условията, произтичащи от Конвенцията за полицейско сътрудничество в Югоизточна Европа, в областта на личните данни в Република Албания. Комитетът декларира, че с приемането на това Решение на Република Албания се дава възможност да обменя информация, съдържаща лични данни, в рамките на Конвенцията (екземпляр от това решение е неразделна част от настоящите Заключения).

Комитетът на министрите прие Решение относно изменение на Процедурните правила за оценки в областта на защита на личните данни в рамките на Конвенцията, включващо разпоредба за оценките, които са част от Механизма за защита на личните данни на Европол в процеса на сключване на оперативни споразумения с трети страни, като по този начин дава възможност и на Република Македония да обменя лични данни в рамките на Конвенцията (екземпляр от това решение е неразделна част от настоящите Заключения).
Като се запозна със значителния напредък в областта на образованието и обучението в рамките на Конвенцията, Комитетът на министрите отбеляза тематичните учебни програми, разработени от Тематичната работна група в рамките на Конвенцията.

Потвърждавайки ангажираността на своите държави с ефективното прилагане на разпоредбите на Конвенцията за съвместни центрове, министрите отбелязаха актуалното състояние на националните процедури в техните държави и потвърдиха отново своя ангажимент да повишат своите усилия за създаването на такива центрове.

Комитетът на министрите одобри Работната програма на Секретариата на Конвенцията за 2012 г. и изрази пълната си подкрепа за своевременното изпълнение на целите и задачите, които определя тя.

	ЗА КОМИТЕТА НА МИНИСТРИТЕ
	ЗА СЕКРЕТАРИАТА НА КОНВЕНЦИЯТА

	_______________________________
	_______________________________

	Иван Брайович

Председател на Комитета на министрите

Министър на вътрешните работи на Черна гора 
	Антон Травнер

Ръководител на Секретариата на Конвенцията 




Подписани в Правец на 17 ноември 2011 г. в два оригинални екземпляра на английски език.

